ავრანლო

ავრანლო (ყოფილი თეზი) — სოფელი აღმოსავლეთ საქართველოში, ქვემო ქართლის მხარის წალკის მუნიციპალიტეტში. ადმინისტრაციული ერთეულის ცენტრი.

გეოგრაფია
ავრანლო მდებარეობს თრიალეთის ქედის სამხრეთით და სამსარის ქედის აღმოსავლეთით წალკის ქვაბულში, მდინარე ქციის ორივე ნაპირზე, მდინარე გუმბათის მარჯვენა მხარეს, ზღვის დონიდან 1580 მეტრზე. წალკიდან დაშორებულია 30 კილომეტრით. სოფელში დგას ბერძნული და რუსული ეკლესიები. არის საჯარო სკოლა. აქ, გარდა ბერძნებისა, ეკომიგრანტი აჭარლებიც ცხოვრობენ. მცირე რაოდენობით არიან სომხებიც.

სოფელ ავრანლოს ესაზღვრება წალკის მუნიციპალიტეტის სოფლები: ჩრდილოეთით — რეხა და ხანდო, აღმოსავლეთით — გუმბათი, სამხრეთ-აღმოსავლეთით — არწივანი, სამხრეთით — კუში და დასავლეთით — კიზილ-კილისა.

დემოგრაფია
2014 წლის აღწერის მონაცემებით სოფელში ცხოვრობს 789 ადამიანი.

 აღწერის წელი  მოსახლეობა  კაცი  ქალი 2002  717  331  386 2014   789 400  389

ისტორია
ისტორიულ წყაროებში ავრანლო თეზის სახელწოდებით პირველად 1691 წელს მოიხსენიება, როდესაც მეფე ერეკლე I-მა ის ფარემუზ ჯავახიშვილს უწყალობა. ასევე იხსენიება 1718 წლის აღწერაში. ავრანლო უწოდეს 1828–1829 წლებში ოსმალეთიდან გადმოსახლებულმა ბერძნებმა.

საბჭოთა პერიოდში ავრანლოს სოფსაბჭოში შედიოდა ასევე სოფლები აშკალა, გუმბათი, ზემო აშკალა, რეხა და ხანდო. მოქმედებდა მეცხოველეობის საბჭოთა მეურნეობა.

ისტორიული ძეგლები
სოფლის მახლობლად მდებარეობს ძვ. წ. I ათასწლეულის ბოლო მეოთხედის ავრანლოს ციკლოპური ციხე. ნაციხარის ტერიტორიაზე შემორჩენილია განვითარებული ფეოდალიზმის ხანის ეკლესია. აქვე იყო კლდეში გამოკვეთილი აბიბოს მონასტერი.

 ლიტერატურა 

 ბერძენიშვილი დ., „ჟღერს ქვის ჰარმონია“, ტ. 13, თბ. 2006

სქოლიო

კატეგორია:წალკის მუნიციპალიტეტის სოფლები